  Майя Бывальцева 17-22 инвожое Удмуртиысь кун филармония «Музыка летом 2019» фестиваль ортчытоз. Со сярысь ужъюртлэн пресс-службаез ивортэ. 81-тӥез концерт вакыт йылпумъяськиз ке но, филармония карын улӥсьёсты концерт программаосын шупоттытэмысь уг дугды. Фестивальлэн ужанрадлыкез ваньмызлы тупамон, нош крезьгур – капчи, тодмо но яратоно Удмуртиысь филармонилэн пресс-службаез17-тӥ инвожое фестивалез калык кырӟанъя, крезьгуръя но кырӟанъя «Танок» ансамбль усьтоз, со учкисьёслы устоосыныз номеръёсыныз «Калык юмшанъёс» (0+) возьматоз. 18-тӥ инвожое «Золотая мелодия» оркестр «Адрес – Лето» (0+) программаеныз тодматоз. Отын тодмо инструментальной композициос, неаполитанской но ӟуч калык кырӟанъёс, Александра Пахмутовалэн, Владимир Мигулялэн, Александр Зацепинлэн, Евгений Мартыновлэн но мукетъёсызлэн кырӟанъёссы чузъяськозы. Концертэ воргоронъёслэн кырӟась квартетсы, Юлия Галиханова но Лилия Третьякова пыриськозы. 19-тӥ инвожое эстрадая «Шулдыр ӝыт» ансамбль сезон понна устооссэ номеръёссэ возьматоз. Артистъёс удмурт, ӟуч но англи кылын кырӟалозы, со пӧлын «Кыдёкысь тэль сьӧрысь», «Красотка», «Hallelujah», «Усьты сюлэмдэ» кырӟанъёс но мукетыз. (0+) 20-тӥ инвожое «Арсенал-Бэнд» оркестр «Гужем променадэ» (0+) ӧте. Чузъяськозы Росси но кунгожсьӧр эстрадаысь крезьгуръёс но кырӟанъёс. 21-тӥ инвожое Удмуртиысь симфони оркестр «На Бис!» (0+) концертсэ возьматоз. Программаын Пётр Чайковский, Иоганн Штраус, Эндрю Веббер, Нино Рота, Александр Зацепин, Геннадий Гладков. Ваньмыз концертъёс 18 часын кутско. Билетъёс филармонилэн кассаяз вузасько. Фестивале абонемент но басьтыны луэ. 22-тӥ инвожое 5 часын Удмуртиысь академ хор капелла «Сага о Ленинграде» (0+) программазэ возьматоз. Литературая но крезьгуръя фантазия карез фашистъёслэн котыртэмысьтызы мозмытэм дырысен 75 ар тырмонлы сӥземын. Программаын: блокадаысь дневникъёслэн люкетъёссы, Анна Ахматовалэн, Валентин Брестовлэн, Ольга Берггольцлэн кылбуръёссы, Сергей Рахманиновлэн, Вльфганг Амадей Моцартлэн, Франц Шубертлэн, Василий Соловьёв-Седойлэн, Георгий Свиридовлэн крезьгурзы. Пыронэз эркын. Тодэ вайытом, «Шулдыр ӝыт» ансамбль a capella амалэн быдэстэм «Hallelujah» кырӟанэныз «Талант 2019» V калыккуспо телеконкурслэн I степенё лауреатэз луиз Тегъёс: Ижкар Удмуртия Филармония фестиваль гужем крезьгур  